## La cuina de l'Hospital Universitari Doctor Peset obté quatre certificacions ISO en menys d'un any

*** Aquestes acreditacions avaluen la qualitat, innocuïtat i seguretat dels aliments, a més de l'impacte mediambiental i la seguretat laboral
* Durant 2023 s'ha renovat el mobiliari d'aquest servei, així com diferents equips per a adaptar-los a les últimes tecnologies**

El Servei de Cuina de l'Hospital Universitari Doctor Peset ha obtingut en l'últim any les certificacions de qualitat ISO 9001:2015, 14001:2015, 45001:2018 i 22000, que reconeixen l'esforç realitzat per a aconseguir que tot el procés de manipulació i elaboració dels aliments que se serveixen a les persones hospitalitzades es realitza, no sols amb les màximes garanties i requisits de qualitat, innocuïtat i seguretat, sinó respectant, a més, el medi ambient i la salut i la seguretat dels treballadors i treballadores.

En concret, l'ISO 9001 determina els requisits mínims per a implantar un sistema de gestió de qualitat centrat en el disseny, desenvolupament i elaboració de menjars preparats en el centre hospitalari mateix i transportats per a lliurar-los en col·lectivitats diverses.

Per a fer-ho, es planifica, es controla i es mesura l'eficàcia de tots els processos que es realitzen diàriament en el servei de cuina d'aquest hospital públic valencià (recepció de matèries primeres, manipulació, preparació i cuinat, i lliurament del menjar).

Així mateix, l'ISO 14001 de gestió mediambiental estableix models de producció que s'aproximen a l'equilibri en el desenvolupament sostenible: reciclatge del material, mesures per a evitar la contaminació (emissió de gasos, utilització de substàncies nocives o perilloses, etc.), política restrictiva en la utilització de materials (paper, fusta, etc.) i d'energia (aigua, llum, calefacció…) i separació en origen dels residus dels grups I i II generats en el servei.

La certificació ISO 45001 obtinguda per la cuina de l'Hospital Universitari Doctor Peset es basa en un sistema de gestió de salut i seguretat en el treball i és la norma internacional destinada a protegir els treballadors i treballadores, així com visitants, d'accidents i malalties laborals.

Finalment, l'ISO 22000 permet garantir la innocuïtat dels aliments al llarg de tota la cadena alimentària fins que arriben a cada pacient. És una de les normes ISO més exigents quant als criteris d'avaluació i certifica l'existència d'un sistema de gestió de la seguretat alimentària. A més, permet controlar riscos i impactes ambientals i assegura el compliment de la normativa en matèria alimentària, entre altres avantatges.

**580 menús diaris**

El Servei de Cuina de l'Hospital Universitari Doctor Peset elabora diàriament uns 580 menús, tant per a aquest centre com per a l'hospital Pare Jofré. Per a fer-ho, compta amb 20 professionals per torn (entre auxiliars de cuina, cuiners/eres, magatzemistes, dietistes, supervisora i governant de cuina) que, amb la col·laboració del Servei d'Endocrinologia i Nutrició i del personal d'Infermeria, s'encarreguen que cada pacient reba el menjar en les millors condicions.

La cuina de l'Hospital Universitari Doctor Peset ha renovat durant 2023 el mobiliari: taules de treball, piles per a fregar en habitacions fredes de preparacions, carros de parament i prestatgeries. A més, s'hi han instal·lat un forn industrial d'última generació, una marmita de 300 litres de capacitat per a l'elaboració dels primers plats, 2 fregidores, 2 paelles basculants i 1 robot texturizador per a modificar textures adaptades a les patologies de pacients.

La renovació no acaba ací, ja que ara se substituiran els dos trens de rentada i els carros de distribució de dietes, amb safates específiques i tota la tecnologia disponible en l'actualitat per a la conservació adequada dels menjars. També es renovaran les cinc cambres de refrigeració de la cuina de l'Hospital Universitari Doctor Peset (4 de conservació i 1 de fem).

Fecha: 03/09/2023